VADOVYBĖS APSAUGOS DEPARTAMENTO

PRIE VIDAUS REIKALŲ MINISTERIJOS

DIREKTORIUS

ĮSAKYMAS

DĖL PRIEMOKŲ SKYRIMO IR MOKĖJIMO VADOVYBĖS APSAUGOS DEPARTAMENTO PRIE VIDAUS REIKALŲ MINISTERIJOS DARBUOTOJAMS TVARKOS APRAŠO PATVIRTINIMO

2019 m. sausio 15 d. Nr. V-38

Vilnius

Vadovaudamasis Lietuvos Respublikos vidaus tarnybos statuto 56 straipsniu, Lietuvos Respublikos valstybės tarnybos įstatymo 30 straipsniu, Lietuvos Respublikos valstybės ir savivaldybių įstaigų darbuotojų darbo apmokėjimo įstatymo 10 straipsniu:

1..T v i r t i n u Priemokų skyrimo ir mokėjimo Vadovybės apsaugos departamento prie Vidaus reikalų ministerijos darbuotojams tvarkos aprašą (pridedama).

2. P r i p a ž į s t u netekusiu galios Vadovybės apsaugos departamento prie Vidaus reikalų ministerijos direktoriaus 2015 m. gruodžio 7 d. įsakymą Nr. V-449 „Dėl priemokų mokėjimo Vadovybės apsaugos departamento prie Vidaus reikalų ministerijos statutiniams valstybės tarnautojams tvarkos aprašo patvirtinimo“ su visais pakeitimais ir papildymais.

Direktorius	Rymantas Mockevičius

PATVIRTINTA

Vadovybės apsaugos departamento prie

Vidaus reikalų ministerijos direktoriaus

2019 m. sausio 15 d. įsakymu Nr. V-38

PRIEMOKŲ SKYRIMO IR MOKĖJIMO VADOVYBĖS APSAUGOS DEPARTAMENTO

PRIE VIDAUS REIKALŲ MINISTERIJOS DARBUOTOJAMS TVARKOS APRAŠAS

I SKYRIUS

BENDROSIOS NUOSTATOS

1. Priemokų skyrimo ir mokėjimo Vadovybės apsaugos departamento prie Vidaus reikalų ministerijos darbuotojams tvarkos aprašas (toliau – Aprašas) nustato priemokų Vadovybės apsaugos departamento prie Vidaus reikalų ministerijos (toliau – Departamentas) statutiniams valstybės tarnautojams, karjeros valstybės tarnautojams bei darbuotojams, dirbantiems pagal darbo sutartis (toliau kartu – darbuotojai), skyrimo ir mokėjimo sąlygas, priemokų dydžius ir apskaičiavimo tvarką.

2. Statutinių valstybės tarnautojų priemokas reglamentuoja Lietuvos Respublikos vidaus tarnybos statutas, karjeros valstybės tarnautojų – Lietuvos Respublikos valstybės tarnybos įstatymas, darbuotojų, dirbančių pagal darbo sutartis, – Lietuvos Respublikos valstybės ir savivaldybių įstaigų darbuotojų darbo apmokėjimo įstatymas.

3. Apraše vartojamos sąvokos atitinka Vidaus tarnybos statute, Valstybės tarnybos įstatyme, Valstybės ir savivaldybių darbuotojų darbo apmokėjimo įstatyme ir kituose teisės aktuose apibrėžtas sąvokas.

II SKYRIUS

PRIEMOKŲ SKYRIMO IR MOKĖJIMO SĄLYGOS

4. Departamento statutiniams valstybės tarnautojams gali būti skiriamos šios priemokos:

4.1. už papildomų užduočių, suformuluotų raštu, atlikimą, kai atliekamos pareigybės aprašyme nenustatytos funkcijos;

4.2. už įprastą darbo krūvį viršijančią veiklą, kai yra padidėjęs darbų mastas atliekant pareigybės aprašyme nustatytas funkcijas neviršijant nustatytos darbo laiko trukmės;

4.3. už darbą kenksmingomis, labai kenksmingomis ir pavojingomis darbo sąlygomis;

4.4. už darbą, kuris tiesiogiai susijęs su tarnybinių gyvūnų priežiūra ir parengimu tarnybinėms užduotims atlikti;

4.5. už darbą, kuris tiesiogiai susijęs su saugomų asmenų fizine apsauga;

4.6. trūkstant darbo rinkoje atitinkamų profesijų, atsižvelgiant į Vyriausybės ar jos įgaliotos institucijos nustatytą atskirų profesijų, kurių darbuotojų trūksta Lietuvos Respublikoje, sąrašą.

5. Departamento karjeros valstybės tarnautojams gali būti skiriamos šios priemokos:

5.1. už pavadavimą, kai raštu pavedama laikinai atlikti ir kito valstybės tarnautojo pareigybei nustatytas funkcijas;

5.2. už papildomų užduočių, suformuluotų raštu, atlikimą, kai dėl to viršijamas įprastas darbo krūvis arba kai atliekamos pareigybės aprašyme nenumatytos funkcijos.

6. Departamento darbuotojams, dirbantiems pagal darbo sutartis, gali būti skiriamos šios priemokos:

6.1. už papildomą darbo krūvį, kai yra padidėjęs darbų mastas atliekant pareigybės aprašyme nustatytas funkcijas neviršijant nustatytos darbo laiko trukmės;

6.2. už papildomų pareigų ar užduočių, nenustatytų pareigybės aprašyme ir suformuluotų raštu, vykdymą.

7. Tuo atveju, kai darbuotojas atlieka pagrindinę darbo funkciją ir jam padidinamas darbo krūvis (darbų mastas), pavedant atlikti pareigybės aprašyme nustatytą funkciją, neviršijant nustatytos darbo laiko trukmės, arba tuo atveju, kai darbuotojui pavedama atlikti papildomas pareigas ar užduotis, nenustatytas pareigybės aprašyme, tačiau šios funkcijos yra tiesiogiai susijusios su darbuotojo darbu ir atliekamos neviršijant nustatytos darbo laiko trukmės, arba tuo atveju, kai darbuotojui pavedama atlikti kito Departamento darbuotojo (arba esant laisvai pareigybei), laikinai (dėl tarnybinės komandiruotės, atostogų, nedarbingumo ir kt.) negalinčio eiti savo pareigų, pareigybei nustatytas funkcijas, mokamos Aprašo 4.1, 4.2, 5.1, 5.2, 6.1, 6.2 papunkčiuose nurodytos priemokos.

8. Aprašo 4.3 papunktyje nurodyta priemoka mokama statutiniams valstybės tarnautojams, dirbantiems tarnybos aplinkoje, kurioje kenksmingų veiksnių dydžiai viršija leistinas ribines vertes (dydžius). Tarnybos aplinkos veiksnių dydžiai, poveikio trukmė ir priežastys, sąlygojančios jų pasireiškimą, nustatomi atliekant tarnybos aplinkos vertinimą teisės aktų nustatyta tvarka.

9. Statutiniams valstybės tarnautojams, kurių darbas tiesiogiai susijęs su tarnybinių gyvūnų priežiūra ir parengimu tarnybinėms pareigoms atlikti, mokama Aprašo 4.4 papunktyje nurodyta priemoka.

10..Aprašo 4.5 papunktyje nurodyta priemoka mokama statutiniams valstybės tarnautojams, kurių darbas tiesiogiai susijęs su saugomų asmenų fizine apsauga.

11. Aprašo 4.6 papunktyje nurodyta priemoka statutiniams valstybės tarnautojams gali būti mokama įvertinus Lietuvos Respublikos Vyriausybės ar jos įgaliotos institucijos nustatytą atskirų profesijų trūkumą Lietuvos Respublikos darbo rinkoje.

12. Aprašo 2 punkte nurodytos priemokos įforminamos šia tvarka:

12.1. Tiesioginis darbuotojo vadovas arba Departamento Personalo skyriaus vadovas, atsiradus šiame Apraše nurodytiems priemokos skyrimo pagrindams, surašo motyvuotą tarnybinį pranešimą (toliau – Tarnybinis pranešimas), adresuotą Departamento direktoriui.

12.2. Tarnybiniame pranešime nurodoma:

12.2.1. darbuotojas, kuriam siūloma mokėti priemoką (vardas, pavardė, pareigos);

12.2.2. priemokos skyrimo teisinis pagrindas (atitinkamas Vidaus tarnybos statuto, Valstybės tarnybos įstatymo arba Valstybės ir savivaldybių įstaigų darbuotojų darbo apmokėjimo įstatymo straipsnis ir jo dalis);

12.2.3. priemokos skyrimo faktinis pagrindas (darbuotojo įprastą darbo krūvį viršijančios veiklos ir padidėjusio darbų masto ar kitų sąlygų ar aplinkybių trumpas aprašymas arba raštu suformuluotos papildomos užduotys ar pan.);

12.2.4. siūloma priemokos mokėjimo pradžios ir pabaigos data arba tam tikros sąlygos ar aplinkybės, kurioms atsiradus priemokos mokėjimas pasibaigia;

12.2.5. siūlomas nustatyti priemokos dydis, nurodomas procentais.

12.3. Tarnybinis pranešimas turi būti suderintas su Departamento Personalo skyriumi, Departamento Finansų skyriumi ir su atitinkamą Departamento struktūrinį padalinį kuruojančiu Departamento direktoriaus pavaduotoju.

12.4. Priemoka darbuotojui skiriama Departamento direktoriaus įsakymu, kurio projektą rengia Departamento Personalo skyrius. Įsakymo projektas suderinamas su Departamento Finansų skyriumi. Įsakymo projekte nurodomas priemokos mokėjimo pagrindas, priemokos dydis ir terminas.

13. Su įsakymu dėl priemokos skyrimo darbuotojas supažindinamas pasirašytinai.

14. Pasikeitus priemokos skyrimo pagrindui, Departamento direktoriaus įsakymu priemokos dydis ir mokėjimo terminas gali būti pakeisti arba priemokos mokėjimas nutrauktas.

III SKYRIUS

PRIEMOKŲ DYDŽIAI IR APSKAIČIAVIMAS

15. Priemokos dydį nustato Departamento direktorius.

16. Aprašo 4.1 ir 4.2 papunkčiuose nurodytos priemokos negali viršyti 50 procentų pareiginės algos ir tuo pačiu metu statutiniam valstybės tarnautojui gali būti skiriama tik viena iš šių priemokų.

17. Aprašo 4.3, 4.4, 4.5 papunkčiuose nurodyta kiekviena iš priemokų negali viršyti 20 procentų pareiginės algos, o Aprašo 4.6 papunktyje nurodyta priemoka negali viršyti 100 procentų pareiginės algos.

18. Aprašo 5.1, 5.2 papunkčiuose nurodytos priemokos negali būti mažesnės kaip 10 procentų ir didesnės kaip 40 procentų pareiginės algos ir tuo pačiu metu karjeros valstybės tarnautojui gali būti skiriama tik viena iš šių priemokų. Šiame punkte nurodytos priemokos skiriamos ne ilgesniam kaip 6 mėnesių per kalendorinius metus laikotarpiui.

19. Aprašo 6.1, 6.2 papunkčiuose nurodytos priemokos gali siekti iki 30 procentų pareiginės algos pastoviosios dalies dydžio. Priemokų ir pareiginės algos kintamosios dalies suma negali viršyti 60 procentų pareiginės algos pastoviosios dalies dydžio.

20. Priemokos, nurodytos šio Aprašo 4.3 papunktyje, apskaičiuojamos statutinio valstybės tarnautojo darbo valandos (dienos) atlygį padauginus iš valandų (dienų), dirbtų atitinkamomis sąlygomis, skaičiaus (duomenys imami iš darbo laiko apskaitos žiniaraščių) ir padauginus iš nustatytos priemokos dydžio.

21. Kai Aprašo 5.2 papunktyje nurodyta priemoka skiriama už dalyvavimą įgyvendinant Europos Sąjungos struktūrinės, kitos Europos Sąjungos finansinės paramos ir tarptautinės finansinės paramos lėšomis finansuojamus projektus, trunkančius ilgiau negu 6 mėnesius, apribojimas dėl priemokos skyrimo ne ilgesniam kaip 6 mėnesių per kalendorinius metus laikotarpiui netaikomas ir šiame punkte numatyta priemoka gali būti skiriama iki projekto pabaigos.

_____________________________